girl student in kanpur take selfie before jump from bridge in river कानपुर। उत्तर प्रदेश के कानपुर में एक छात्रा ने आत्महत्या कर ली है। नारामउ स्थित आईटीआई की छात्रा शिल्पी यादव ने कानपुर की धार्मिक नगरी बिठूर और उन्नाव को जोड़ने वाले परियर पुल से गंगा में छलांग लगा दी। गंगा में कूदने से पहले उसने एक सेल्फी ली और फिर बरसात से उफनाई नदी में समा गई। लोगों ने उसे पुल पर स्कूटी खड़ा करते देखा। जब तक वे कुछ समझ पाते, युवती ने अपना पर्स स्कूटी पर लटकता छोड़ा और गंगा में छलांग लगा दी. बरसात की वजह से गंगा में बाढ़ आई हुई है। इसलिए तत्काल कोई गंगा में उसे बचाने नहीं उतरा और कुछ ही पलों में युवती लहरों के बीच गुम हो गई। चूंकि मामला दो जिलों को जोड़ने वाले पुल का है इसलिए सीमा विवाद भी मचा। कानपुर के बिठूर थाने की जेब्रा पुलिस वहां पहुंची लेकिन पुल का ये हिस्सा उन्नाव जिले में पड़ने के कारण उसने कोई कार्रवाई नहीं की। इसके बाद उन्नाव के सफीपुर थाने पुलिस मौके पर पहुंची। उसके बाद नदी में गोताखोर उतारे गए लेकिन उन्हें भी कोई सफलता नहीं मिली। पुल पर मिली स्कूटी का नम्बर यूपी 78 सीके 1947 है और इसके आधार व पर्स में मिले सामान के आधार पर छात्रा के बारे में पता लगाया है। छात्रा की शिनाख्त चौबेपुर के ग्राम आलमपुर रहने वाले शिव कुमार यादव की पुत्री के रूप में हुई है और उसकी उम्र 24 साल की है। फिलहाल पुलिस मामले की जांच कर रही है, छात्रा के आत्महत्या करने के कारणों का अभी तक पता नहीं चल सका है।